Danko, Andrej, predseda NR SR (2016-06-14):
Ešte raz tú trasu, to je na obchvat? (Reakcie z pléna.) Dobre, obchvat R7. Áno? (Reakcie z pléna.) Ďakujem, pristúpme k hlasovaniu. Prvý návrh, tak ako ho predniesol pán poslanec Simon, navrhuje, aby ministerka pôdohospodárstva a rozvoja vidieka predložila Národnej rade správu o zavedení a realizácii Geografického informačného systému v zmysle právnych predpisov EÚ v podmienkach Slovenskej republiky vrátane odhadu škôd pre Slovenskú republiku a farmárov v prípade porušenia povinnosti. Prosím, prezentujme sa hlasujme. (Hlasovanie.) Ďakujem, prítomných 134 poslancov, za 59, proti 16, zdržalo sa 58, nehlasoval 1. Konštatujem, že sme uvedený návrh neschválili. Pristúpime k druhému bodu a návrhu pána poslanca Simona na zmenu programu. Dával návrh, aby ministerka pôdohospodárstva a rozvoja vidieka predložila Národnej rade správu o realizácii programu o cezhraničnej spolupráci, ktorých je riadiacim orgánom Ministerstvo pôdohospodárstva a rozvoja vidieka Slovenskej republiky, pre obdobie 2014 – 2020. Prosím, prezentujme sa a hlasujme. (Hlasovanie.) Ďakujem, prítomných 136 poslancov, za 60, proti 10, zdržalo sa 65, nehlasoval 1. Konštatujem, že sme uvedený návrh neschválili. Tretí návrh pána poslanca Simona bol, aby ministerka pôdohospodárstva a rozvoja vidieka Slovenskej republiky predložila Národnej rade Slovenskej republiky informáciu o počte výziev a stave kontrahácií pre Program rozvoja vidieka 2014 – 2020 vrátane informácie o počte vyhodnotených a podpísaných zmlúv. Prosím, prezentujme sa a hlasujme. (Hlasovanie.) Ďakujem, prítomných 134 poslancov, za 58, proti 6, zdržalo sa 69, nehlasoval 1. Konštatujem, že sme uvedený návrh neschválili. Pán poslanec Dostál navrhol, aby bola predložená informácia o návrhu rozhodnutí Rady o všeobecných voľbách poslancov Európskeho parlamentu. Ďakujem, prosím, prezentujme sa a hlasujme. (Hlasovanie.) Ďakujem, prítomných 137, poslancov, za 63, proti 5, zdržalo sa 69. Konštatujem, že sme uvedený návrh neschválili. Poslanec Igor Matovič navrhol hlasovať, aby sme zaviazali na..., vládu o predložení kompletného zoznamu pozemkov, ktoré boli vykúpené v súvislosti s obchvatom R7 (reakcia z pléna) a obchvatu Bratislavy. Ďakujem, prosím, prezentujme sa a hlasujme. (Hlasovanie.) Prítomných 134 poslancov, za 64, proti 12, zdržalo sa 57, nehlasoval 1. Konštatujem, že sme uvedený návrh neschválili. Dávam hlasovať o programe schôdze ako celku bez schválených zmien a doplnení. Prosím, prezentujme sa a hlasujme. (Hlasovanie.) Ďakujem, prítomných 137 poslancov, za 109, proti 1, zdržalo sa 27. Konštatujem, že sme uvedený návrh programu 6. schôdze Národnej rady schválili. Panie poslankyne, páni poslanci, ešte vás chcem informovať, že o prvých troch bodoch programu budeme hlasovať ihneď po ich prerokovaní. Dnes budeme hlasovať o 17.00 hod., v ďalších rokovacích dňoch budeme hlasovať o prerokovaných bodoch programu vždy o 11.00 hod. a 17.00 hod., pokiaľ Národná rada nerozhodne inak. (Reakcia z pléna.) Myslím si, že podľa priebehu, ale ešte budete informovaní. Dobre? Ešte doplnenie informácie, o vystúpenie požiadal aj pán prezident Kiska, čakáme jeho list. Panie poslankyne, páni poslanci, pristúpime k prvému bodu programu, ktorý je druhé čítanie o návrhu na vyslovenie súhlasu Národnej rady Slovenskej republiky s Protokolom k Severoatlantickej zmluve o pristúpení Čiernej Hory . Návrh vlády je uverejnený ako tlač 113 a informácia výborov má tlač 113a. Návrh vlády odôvodní minister zahraničných vecí a európskych záležitostí Slovenskej republiky Miroslav Lajčák. Prosím ho, aby sa ujal slova.